Wegnia

Wegnia (myös Wegna, Ouegna, Wenia, Ouenia ja muita kirjoitusasuja) on Senegaljoen vesistöön kuuluva järvi Koulikoron alueen Kolokanin piirin Guihoyon kunnassa Malissa. Se sai Ramsar-alueen statuksen vuonna 2013.

Wegnia on Baouléjokeen laskeva pysyvä luonnonjärvi, jota ympäröi rikas eteläsudanilainen savannikasvillisuus. Pienten nisäkkäiden ja kalalajien lisäksi se tarjoaa elinympäristön niilinkrokotiilille sekä kynsihanhen, savannihaikaran ja harmaahaikaran kaltaisille vesilinnuille. Järvellä harjoitetaan riisinviljelyä, puutarha- ja hedelmänviljelyä, karjanhoitoa ja kalastusta.

Ramsar-alueen pinta-ala on 3 900 hehtaaria. Lähistöllä sijaitsee Boucle du Baoulén biosfäärialue.

Lähteet

Luokka:Kolokanin piiri
Luokka:Malin järvet
Luokka:Malin Ramsar-alueet
Luokka:Senegalin vesistö